NÁJOMNÁ ZMLUVA
č. 223/32221/2025

**Prenajímateľ: MESTSKÉ HOSPODÁRSTVO**

 **A SPRÁVA LESOV, m.r.o. TRENČÍN**

####  **Sídlo:** Soblahovská 65, 912 50 Trenčín

 **Zastúpenie:** PhDr. Štefan Škultéty, MBA, poverený riadením organizácie

 **IČO:** 37 920 413

 **DIČ:** 2021916083

 **Bankové spojenie:** ČSOB a.s., pobočka Trenčín

 **IBAN:** SK40 7500 0000 0040 1657 2319

 **SWIFT/BIC:** CEKOSKBX

 **Variabilný symbol**: 223

 **Register:** Zriaďovacia listina Mesta Trenčín, schválená uznesením

Mestského zastupiteľstva v Trenčíne, číslo 451,

 zo dňa 16.12.2004

**ďalej len „Prenajímateľ“**

a

 **Nájomca:**

 **Sídlo:**

 **zastúpenie:**

 **IČO:**

 **Bankové spojenie:**

 **IBAN:**

 **SWIFT/BIC:**

 **tel.:**

**ďalej len „Nájomca“**

uzatvárajú v zmysle § 663 a násl. zák.č. 40/1964 Zb. Občianskeho zákonníka v znení neskorších predpisov túto nájomnú zmluvu.

**I.
Predmet zmluvy**

1. Touto zmluvou sa upravujú vzájomné práva a povinnosti zmluvných strán, a to najmä záväzok Prenajímateľa prenechať hnuteľnú vec: „drevený uzamykateľný trhový stánok“ **č. 4 bližšie špecifikovaný v prílohe č.1 k tejto nájomnej zmluve** (ďalej len „predmet nájmu“) umiestnený na Mierovom námestí v Trenčíne počas podujatia „Vianočné remeselné trhy 2025“ do dočasného užívania Nájomcovi a záväzok Nájomcu uhradiť Prenajímateľovi nájomné za podmienok uvedených v tejto zmluve.
2. Prenajímateľ je správcom trhových stánkov vo vlastníctve Mesta Trenčín, so sídlom Mierové námestie 1/2, 911 64 Trenčín, IČO: 00312037, ktoré sa nachádzajú na Mierovom námestí, v Trenčíne.

**II.
Doba trvania zmluvy**

1. Táto zmluva sa uzatvára na dobu určitú a to od **5.12.2025** do **23.12.2025**.
2. Nájomca je povinný odovzdať Prenajímateľovi predmet nájmu najneskôr v deň ukončenia zmluvy do **2300** hod. Nájomca nie je povinný odovzdať predmet nájmu Prenajímateľovi dňa 23.12.2025 v prípade, ak pred týmto dňom dôjde k uzatvoreniu písomného dodatku k tejto zmluve, ktorým dôjde k predĺženiu doby nájmu aj po 23.12.2025 (t. j. na dobu od 26.12.2025 do 31.12.2025).

**III.**
**Nájomné, poplatok za odvoz a likvidáciu odpadu, zábezpeka**

1. Nájomné je stanovené na základe ponuky Nájomcu v elektronickej aukcii, ktorá predchádzala uzavretiu tejto nájomnej zmluvy nasledovne:

**Spolu nájomné za celú dobu trvania nájmu od 5.12.2025 do 23.12.2025 predstavuje ................................. EUR.**

1. **Jednorazový poplatok za odvoz a likvidáciu odpadu je stanovený v sume 55,00 EUR na celú dobu trvania tejto zmluvy.**
2. Nájomca je povinný zaplatiť nájomné a poplatok za odvoz a likvidáciu odpadu pod **variabilným symbolom 223** na účet Prenajímateľa. Nájomné spoločne s poplatkom za odvoz a likvidáciu odpadu musia byť uhradené najneskôr do 07.11.2025. Uhradením sa rozumie pripísanie nájomného a poplatku za odvoz a likvidáciu odpadu vo výške uvedenej v ods.1 a 2 tohto článku na účet Prenajímateľa.
3. Nájomca je povinný najneskôr do 07.11.2025 poukázať na účet Prenajímateľa čiastku vo výške **150,- EUR** ako zábezpeku (ďalej v texte označovaná ako „zábezpeka“) pre prípad vzniku škody následkom porušenia niektorej povinnosti Nájomcu špecifikovanej najmä v čl. VI. tejto zmluvy a/alebo vzniku nároku Prenajímateľa na zmluvnú pokutu a/alebo vzniku škody na predmete nájmu presahujúcej bežné opotrebenie spôsobené riadnym užívaním. Za uhradenie zábezpeky sa považuje aj jej započítanie v zmysle ods. 5 tohto článku.
4. Vzhľadom k tomu, že Nájomca v elektronickej aukcii, ktorá predchádzala uzatvoreniu tejto nájomnej zmluvy zložil na účet Prenajímateľa kauciu vo výške 1000 €, ktorú mu je Prenajímateľ povinný vrátiť, dohodli sa zmluvné strany, že táto kaucia sa započítava so zábezpekou (vo výške 150 €), ktorú je Nájomca povinný uhradiť Prenajímateľovi podľa tejto nájomnej zmluvy.
5. V prípade vzniku škody na predmete nájmu presahujúcej bežné opotrebenie spôsobené riadnym užívaním, je Prenajímateľ oprávnený použiť prostriedky tvoriace zábezpeku podľa čl. III ods. 4 tejto zmluvy na pokrytie nákladov vynaložených na odstránenie následkov škody a na úhradu zmluvných pokút podľa tejto nájomnej zmluvy. V prípade, ak náklady na odstránenie následkov škody a/alebo zmluvné pokuty budú vyššie ako zábezpeka, zaväzuje sa Nájomca uhradiť Prenajímateľovi rozdiel medzi zábezpekou a skutočne vynaloženými nákladmi a/alebo vyčíslenými zmluvnými pokutami v lehote 7 dní odo dňa, kedy bude Nájomcovi doručená výzva na úhradu obsahujúca doklady preukazujúce vynaložené náklady a/alebo vyčíslenie zmluvnej pokuty.
6. V prípade, že bude predmet nájmu Prenajímateľovi odovzdaný Nájomcom v nepoškodenom stave, resp. v stave zodpovedajúcom obvyklému opotrebovaniu, Prenajímateľ poukáže zábezpeku najneskôr do 23.1.2026 na účet Nájomcu, z ktorého bola platba prijatá.
7. Pre odstránenie pochybností platí, že nájomné za jeden deň nájmu sa určuje ako podiel sumy uvedenej v ods.1 tohto článku a doby, na ktorú sa uzatvára táto nájomná zmluva podľa čl. II. ods.1 (t.j. 19 dní).

**IV.
Odovzdanie a prevzatie predmetu nájmu**

1. Prenajímateľ odovzdá Nájomcovi predmet nájmu v stave spôsobilom na jeho užívanie dňa **5.12.2025 v čase od 7:00 do 9:30 hod.** O priebehu odovzdania sa spíše protokol o prevzatí predmetu nájmu, ktorý podpíše Nájomca a Prenajímateľ, resp. Prenajímateľom poverená osoba.

Ak Nájomca požiada o odovzdanie predmetu nájmu za účelom zabezpečenia jeho potrebného vybavenia pred vyššie uvedeným termínom , môže ho Prenajímateľ odovzdať Nájomcovi už dňa **4.12.2025**, nie však skôr ako bude vykonaná revízia elektroinštalácie. Nájomca je takto odovzdaný predmet nájmu oprávnený užívať výlučne za vyššie uvedeným účelom, nie na účely predaja občerstvenia, nápojov a gastronomického sortimentu.

1. Po skončení doby nájmu je výlučne Nájomca, resp. osoba písomne splnomocnená Nájomcom povinný odovzdať predmet nájmu Prenajímateľovi v pôvodnom stave. Prevzatie predmetu nájmu od Nájomcu sa uskutoční dňa **23.12.2025** v čase od 22:00 hod. podľa pokynov Prenajímateľa. O odovzdaní a prevzatí bude taktiež spísaný protokol potvrdený Nájomcom a Prenajímateľom, resp. Prenajímateľom poverenou osobou, v ktorom bude popísaný stav predmetu nájmu a všetky prípadné zmeny na predmete nájmu spôsobené jeho užívaním a popis stavu čistoty okolia predmetu nájmu. V prípade zisteného znečistenia okolia predmetu nájmu, ktoré Nájomca pred odovzdaním nedokáže odstrániť, Prenajímateľ určí v protokole dodatočnú lehotu v rámci ktorej je nájomca povinný zabezpečiť odstránenie znečistenia.
2. Protokol podľa odseku 2 tohto článku bude slúžiť ako podklad najmä pre prípad preukázania poškodenia predmetu nájmu, aby bolo možné posúdiť prípadné zadržanie zábezpeky do doby odstránenia škody, resp. jej krátenie.

**V.
Skončenie nájmu a sankcie**

1. Nájomná zmluva zanikne uplynutím doby na ktorú bola uzavretá, dohodou zmluvných strán alebo odstúpením od zmluvy.
2. Prenajímateľ je oprávnený odstúpiť od zmluvy v prípade podstatného porušenia tejto zmluvy zo strany Nájomcu. Zmluvné strany považujú za podstatné porušenie tejto zmluvy, najmä ak Nájomca:
3. v rozpore s ustanoveniami tejto zmluvy neudržiava predmet nájmu v stave spôsobilom na obvyklé užívanie,
4. v rozpore s ustanovením tejto zmluvy vykoná zmenu vzhľadu predmetu nájmu, neužíva predmet nájmu na účel dohodnutý v čl. VI ods. 12 tejto zmluvy,
5. pred začatím plynutia doby nájmu užíva predmet nájmu spôsobom v rozpore s ustanovením čl. IV ods. 1 tejto zmluvy
6. poruší akúkoľvek povinnosť podľa čl. VI ods. 4 alebo 5 tejto zmluvy
7. v okolí predmetu nájmu neudržiava poriadok a čistotu a neseparuje vyprodukovaný odpad,
8. napriek opätovnému upozorneniu Prenajímateľa neodstráni nedostatky v oblasti hygienických, požiarnych, technických a bezpečnostných predpisov,
9. prekročí limit maximálnej okamžitej spotreby elektrickej energie na prenajatý stánok v zmysle čl.VI ods. 9 tejto zmluvy alebo
10. poruší ustanovenia tejto zmluvy iným závažným spôsobom.
11. Nájomca je oprávnený odstúpiť od zmluvy v prípade, ak bez zavinenia Nájomcu nebude možné predmet nájmu používať na účel stanovený touto nájomnou zmluvou.
12. Odstúpenie je účinné dňom, keď prejav vôle Prenajímateľa alebo Nájomcu o odstúpení bude doručený druhej zmluvnej strane. Nájomca je povinný predmet nájmu vypratať a odovzdať Prenajímateľovi v deň skončenia nájomného vzťahu najneskôr do 23:00 hod.
13. V prípade, ak Nájomca
	1. nedodrží otváracie hodiny uvedené v čl.VI.ods.10 tejto zmluvy, má Prenajímateľ nárok na zmluvnú pokutu vo výške **30 €** za každú aj začatú hodinu, počas ktorej nebol stánok otvorený v čase otváracích hodín podľa čl. VI ods. 10 tejto zmluvy, a/alebo za každú aj začatú hodinu, počas ktorej bol stánok otvorený mimo otváracích hodín uvedených v čl.VI. ods .10; uvedené neplatí, ak sa Prenajímateľ s Nájomcom osobitne dohodne na skrátení alebo predlžení otváracích hodín v určených dňoch v nadväznosti najmä na poveternostné podmienky, výšku návštevnosti podujatia a pod.,
	2. nedodrží sortiment uvedený v tejto zmluve a jej prílohách, má Prenajímateľ nárok na zmluvnú pokutu vo výške **200 €** za každý deň, v ktorom sortiment nebol dodržaný (Nájomca je povinný preukázať Prenajímateľovi dodržiavanie sortimentu v plnom rozsahu. V prípade, že Nájomca nie je schopný preukázať niektorú zo zložiek sortimentu, je povinný preukázať túto zložku najneskôr nasledujúci deň. Tzn., že v prípade nepreukázania chýbajúceho sortimentu najneskôr nasledujúci deň má Prenajímateľ nárok na zmluvnú pokutu vo výške **200 €** za oba dni nedodržania sortimentu.),
	3. poruší niektorú z povinností podľa článku VI.ods.9 tejto zmluvy, má Prenajímateľ nárok na zmluvnú pokutu vo výške **200 €** za každý aj začatý deň, v ktorom Nájomca porušil niektorú z povinností podľa článku VI.ods.9,
	4. nedodrží požiadavky na prístrešok podľa čl.VI.ods.18 tejto zmluvy (v prípade, ak je predmetom nájmu podľa tejto zmluvy - jej prílohy č.1 stánok č. 1 alebo stánok č. 12), má Prenajímateľ nárok na zmluvnú pokutu vo výške 150 €
	5. vykoná zmenu vzhľadu predmetu nájmu podľa čl. VI ods. 3 tejto zmluvy má Prenajímateľ nárok na zmluvnú pokutu vo výške **100 €** za každý aj začatý deň, v ktorom bude existovať zmenený vzhľad predmetu nájmu v rozpore s touto zmluvou
	6. poruší čo i len niektorú z povinností podľa čl. VI. ods. 5, 6, 7 tejto zmluvy má Prenajímateľ nárok na zmluvnú pokutu vo výške **100 €** za každé jednotlivé porušenie. Zmluvná pokuta môže byť uložená aj opakovane
	7. poruší čo i len niektorú z povinností podľa čl. VI. ods. 4, 8 tejto zmluvy má Prenajímateľ nárok na zmluvnú pokutu vo výške **100 €** za každé jednotlivé porušenie. Zmluvná pokuta môže byť uložená aj opakovane.
14. Zmluvná pokuta je splatná do 10 dní odo dňa doručenia písomnej výzvy Prenajímateľa na jej zaplatenie. Odstúpenie od zmluvy nemá vplyv na povinnosť Nájomcu zaplatiť zmluvnú pokutu.
15. Uhradením zmluvných pokút podľa ods. 6 tohto článku nie je dotknutý nárok Prenajímateľa na náhradu škody, ktorá vznikla v dôsledku porušenia povinností Nájomcu vyplývajúcich z tejto zmluvy v plnej výške a to aj v prípade, ak vzniknutá škoda prevyšuje výšku zmluvnej pokuty.

**VI.**
**Práva a povinnosti zmluvných strán**

1. Prenajímateľ je povinný odovzdať predmet nájmu v stave spôsobilom na obvyklé užívanie.
2. Nájomca je povinný užívať predmet nájmu spôsobom určeným v zmluve, a to primerane povahe a určeniu veci. Nájomca je povinný predchádzať poškodeniu predmetu nájmu. V prípade poškodenia predmetu nájmu je Nájomca povinný bezodkladne poškodenie predmetu nájmu ohlásiť Prenajímateľovi, ktorý zabezpečí opravu. V prípade vzniku škody sa Nájomca zaväzuje túto Prenajímateľovi v plnom rozsahu uhradiť.
3. Nájomca nie je oprávnený bez súhlasu Prenajímateľa vykonávať akúkoľvek zmenu vzhľadu predmetu nájmu (umiestňovať dekorácie, nápisy, reklamné predmety, a iné...).
4. **Nájomca je povinný používať na výdaj občerstvenia výlučne papierové misky, tácky, kompostovateľný príbor. Občerstvenie a výrobky, ktoré nebude zákazník konzumovať na mieste, je Nájomca povinný baliť do papierových obalov a vreciek.**
5. **Nájomca, ktorý je predajcom nápojov, je povinný zapojiť sa do systému používania vratných pohárov realizovaným Prenajímateľom prostredníctvom určenej spoločnosti.**

Systém vratných pohárov zahŕňa povinnosť Nájomcu:

* vydávať zákazníkom nápoje výlučne do vratných pohárov s objemom 0,3 l (mierkou označených na 0,2l, 0,25l, 0,3l),
* vydávať zákazníkom nápoje typu horúca čokoláda, destiláty a nápoje určené na ochutnávku výlučne do vratných pohárov s objemom 0,05 l,
* poskytovať zákazníkom vratné poháre za úhradu zálohy vo výške 2,00 €/jeden vratný pohár. Každý nápoj musí byť načapovaný do čistého vratného pohára.

Predajca nápojov je povinný:

* 1. ak si zákazník kúpi ďalší nápoj: odoberie použitý vratný pohár a nápoj naplní do čistého vratného pohára bez vrátenia zálohy zákazníkovi,
	2. ak si zákazník nekúpi ďalší nápoj: odoberie použitý vratný pohár zákazníkovi a vráti zákazníkovi zálohu.

**Na tieto účely sa Nájomca zaväzuje uzavrieť s Prenajímateľom určenou spoločnosťou zmluvu o poskytovaní servisných služieb a to na celú dobu trvania tejto nájomnej zmluvy.** Poskytovanie servisných služieb servisnou spoločnosťou zahŕňa poskytnutie vratných pohárov od servisnej spoločnosti a zároveň odber, odvoz, umývanie použitých vratných pohárov v certifikovaných umývačkách v zmysle príslušných hygienických noriem, distribúciu čistých vratných pohárov predajcom nápojov v hygienických obaloch a celkovú inventarizáciu množstva čistých a použitých vratných pohárov. **Náklady na poskytovanie týchto služieb znáša v plnom rozsahu Nájomca. Nájomca je povinný na požiadanie predložiť Prenajímateľovi zmluvu o poskytovaní služieb uzatvorenú na celú dobu trvania tejto nájomnej zmluvy s Prenajímateľom určenou spoločnosťou.**

1. **Správca trhoviska je oprávnený kontrolovať certifikáty používaného riadu. Nájomca je povinný na požiadanie predložiť Prenajímateľovi vyhlásenie o zhode používaných riadov.**
2. **Povinnosťou nájomcu je počas doby nájmu udržiavať poriadok a čistotu, najmä svojou činnosťou nespôsobovať znečistenie vonkajšej plochy v okolí predmetu nájmu napr. olejmi alebo inou látkou a je povinný separovať vyprodukovaný odpad na vyhradenom mieste do nádob na to určených.**
3. **Nájomca je povinný zabezpečiť na vlastné náklady zneškodnenie odpadového oleja a tukov vznikajúcich pri prevádzkovaní stánku s občerstvením formou zberných nádob a tieto na vlastné náklady likvidovať. Nájomca je povinný preukázať správcovi trhov, že disponuje zbernou nádobou.**
4. Nájomca berie na vedomie, že maximálna okamžitá spotreba elektrickej energie na prenajatý stánok je 9kWh. V prípade prekročenia okamžitej spotreby elektrickej energie nie je Nájomca oprávnený žiadať od Prenajímateľa pripojenie na elektrickú energiu. V predmete nájmu je nájomca povinný používať iba priemyselne vyrobené predlžovačky overené revíznym technikom a rozdvojky vyrobené podľa príslušných STN.
5. Nájomca je povinný zabezpečiť predaj v predmete nájmu v čase od 10.00 hod. do 22.00 hod**.** po celú dobu nájmu, t.j. od 5.12.2025 do 23.12.2025. Nájomca je povinný na viditeľnom mieste informovať verejnosť o dobe predaja a túto dobu dodržiavať. Nájomca je povinný v posledný deň nájomnej doby, t.j. 23.12.2025, ukončiť prevádzku stánku o 22.00 hod.
6. Nájomca nie je oprávnený prenechať predmet nájmu alebo jeho časť do podnájmu tretej osobe.
7. Nájomca sa zaväzuje využívať predmet nájmu za účelom rýchleho občerstvenia, resp. stravovania počas konania  Vianočných remeselných trhov 2025 a to podľa špecifikácie uvedenej v prílohe č.2 k tejto zmluve.
8. Nájomca je povinný dodržať pri využívaní predmetu nájmu podľa ods. 12 tohto článku platné právne predpisy Slovenskej republiky a VZN mesta Trenčín, najmä VZN č. 7/2017, ktorým sa schvaľuje trhový poriadok pre určené príležitostné trhy konané na území mesta Trenčín. Nájomca je povinný dodržiavať predpisy požiarnej ochrany v zmysle zák. č. 314/2001 Z. z. o ochrane pred požiarmi v znení neskorších predpisov a vyhlášky Ministerstva vnútra SR č. 121/2002 Z .z. o požiarnej prevencii tak, aby nedošlo k vzniku požiaru.
9. Nájomca a Prenajímateľ sú povinní vzájomne sa informovať o všetkých skutočnostiach, ktoré majú, resp. môžu mať vplyv na platnosť a  účinnosť tejto zmluvy,

a to výlučne v písomnej forme bez zbytočného odkladu, najneskôr do 3 dní po tom, čo sa o týchto skutočnostiach dozvedeli. Rovnakým spôsobom sú povinní vzájomne sa písomne informovať o zmenách svojich identifikačných údajov uvedených v tejto zmluve.

1. Nájomca zodpovedá za škody vzniknuté na predmete nájmu.
2. V prípade skončenia nájmu alebo zániku nájmu je Nájomca povinný odovzdať predmet nájmu v stave, v akom ho prevzal s prihliadnutím na obvyklé opotrebenie.
3. V prípade, ak by došlo k ukončeniu tejto zmluvy akýmkoľvek spôsobom, je Nájomca povinný na svoje náklady vypratať a odovzdať predmet nájmu a to v deň ukončenia nájmu do 23:00 hod., pokiaľ nedôjde k obojstrannej, písomnej uzavretej dohode zmluvných strán o inom termíne odovzdania predmetu nájmu. V prípade, ak Nájomca v tejto lehote nevyprace riadne, úplne a včas predmet nájmu, má Prenajímateľ nárok na zmluvnú pokutu vo výške **200 €** za každý, aj začatý deň omeškania. Vyššie uvedenou zmluvnou pokutou nie je dotknutý nárok na náhradu škody, ktorá  vznikla v dôsledku porušenia povinností vyplývajúcich z tejto zmluvy v plnej výške a to aj v prípade, ak vzniknutá škoda prevyšuje výšku  zmluvnej pokuty. Prenajímateľ a Nájomca zároveň touto zmluvou uzatvárajú dohodu o plnej moci, na základe ktorej Nájomca udeľuje Prenajímateľovi plnú moc, aby v prípade, ak Nájomca dobrovoľne nevyprace predmet nájmu v súlade s touto zmluvou, uskutočnil Prenajímateľ všetky úkony potrebné k vyprataniu predmetu nájmu, vrátane fyzického výkonu vypratania predmetu nájmu. Za týmto účelom je Prenajímateľ oprávnený vstúpiť do predmetu nájmu. Neprevzaté veci, ktoré sa nachádzajú v predmete nájmu, budú prevzaté do úschovy Prenajímateľa alebo inej, Prenajímateľom určenej osoby, pričom Prenajímateľ bude oprávnený požadovať od Nájomcu náhradu všetkých nevyhnutných nákladov, ktoré Prenajímateľovi v súvislosti s vypratávaním predmetu nájmu vznikli a to v ich plnej výške a tiež bude mať nárok požadovať náhradu nákladov za uskladnenie prevzatých vecí. Prenajímateľ túto udelenú plnú moc prijíma. Táto plná moc teda trvá aj po zániku tejto zmluvy. Zároveň sa ustanovenia tohto odseku považujú aj za prípadný súhlas poškodeného podľa § 29 zákona č. 300/2005 Z. z. (Trestný zákon), ktorý je vážny a dobrovoľný. Veci nachádzajúce sa v predmete nájmu, ktoré majú krátku dobu trvanlivosti alebo podliehajú rýchlej skaze, nebudú uschované, ale zlikvidované ako odpad.
4. V prípade ak je predmetom nájmu podľa tejto zmluvy ( jej prílohy č.1) stánok č. 1 alebo stánok č. 12, je možné k týmto stánkom pristaviť prístrešok. Nájomca je povinný dodržať nasledovné požiadavky Prenajímateľa na prístrešok: maximálny rozmer 3 x 3 m, farba oplachtovania prístrešku biela alebo červená, bezpečné ukotvenie, v dobrom technickom stave, nepoškodené, bez reklamných nápisov a dekorácií. Za prístrešok sa nepovažuje príves, automobil, predajné vozidlo, plechový, alebo drevený stánok a pod.
5. Nájomca nie je oprávnený používať vlastné party stoly a rozmiestňovať ich v okolí predmetu nájmu.

**VII.
Záverečné ustanovenia**

1. Táto nájomná zmluva nadobúda platnosť dňom podpisu oprávnenými zástupcami oboch zmluvných strán a účinnosť nadobudne v deň nasledujúci po dni, v ktorom bude zverejnená v súlade s § 47a ods. 1 Občianskeho zákonníka v znení neskorších predpisov.
2. Akékoľvek zmeny alebo doplnky k tejto zmluve možno vykonať len písomnou dohodou, formou dodatku k zmluve, ktorý musí byť podpísaný obidvoma zmluvnými stranami a označený príslušným poradovým číslom.
3. Táto zmluva bola vyhotovená v 3 právne rovnocenných exemplároch pričom Nájomca dostane jedno vyhotovenie a Prenajímateľ dve vyhotovenia.
4. Zmluvné strany vyhlasujú, že zmluvu uzatvorili na základe slobodnej vôle, zmluva nebola uzavretá v tiesni za nápadne nevýhodných podmienok, zmluvu si prečítali, jej obsahu rozumejú a na znak súhlasu zmluvu bez akýchkoľvek výhrad podpisujú.

V Trenčíne dňa V Trenčíne dňa

**Prenajímateľ Nájomca**

MESTSKÉ HOSPODÁRSTVO

A SPRÁVA LESOV, m.r.o. TRENČÍN

**PhDr. Štefan Škultéty, MBA**

Príloha č.1 k Zmluve:

1. Situačný nákres rozmiestnenia stánkov a predajných zariadení počas Vianočných remeselných trhov
2. Opis predmetu nájmu a požadovaný základný sortiment

Príloha č.2 k Zmluve:

Špecifikácia občerstvenia (jedlá, resp. nápoje) predávané nájomcom na Vianočných remeselných trhoch 2025 na Mierovom námestí v Trenčíne (doplní nájomca v súlade s jeho ponukou v rámci elektronickej aukcie)

Protokol o zverení a užívaní predajného zariadenia

k Nájomnej zmluve č. 223/32221/2025

Prevzatie zariadenia najneskôr dňa 5.12.2025

Prenajímateľ odovzdá nájomcovi predmet nájmu v stave spôsobilom na jeho užívanie dňa 5.12.2025, prípadne v súlade so zmluvou už dňa 4.12.2025

Opis stavu stánku:

*„bez závad“*

**Odovzdávajúci - Prenajímateľ Preberajúci – Nájomca**

Odovzdanie zariadenia, dňa 23.12.2025 /Mgr. Igor Ivicze: 0902 911 202, Ing. Kvetoslava Sečányová : 0902 911 047/

Po skončení doby nájmu je výlučne nájomca, resp. osoba písomne splnomocnená nájomcom (nie predajca), povinný odovzdať predmet nájmu správcovi trhov v pôvodnom stave. Prevzatie predmetu nájmu od nájomcu sa uskutoční dňa 23.12.2025 v čase od 22:00 hod. podľa pokynov správcu trhu. Odovzdanie vykoná nájomca osobe z MHSL, m.r.o., TN, ktorá si pôjde stánok fyzicky skontrolovať a prevezme ho, vrátane kľúčov.

Opis stavu stánku vrátene poškodenia stánku:

V prípade zisteného znečistenia Vás žiadame znečistenie odstrániť do:

**Odovzdávajúci - Nájomca Preberajúci - Prenajímateľ**